**SPORTKONCEPCIÓ**

**2008-2011**



**Szent László Völgye Többcélú Kistérségi Társulás**

Tartalomjegyzék

[1. Bevezetés 1](#_Toc197401434)

[2. Helyzetkép 1](#_Toc197401435)

[2.1 A sport története és mai helyzete Ercsi kistérségben 2](#_Toc197401436)

[2.2 A gyermek-, ifjúsági- és diáksport 2](#_Toc197401437)

[2.3 A szabadidősport 4](#_Toc197401438)

[2.4 .Versenysport 6](#_Toc197401439)

[2.5 Utánpótlás nevelés 7](#_Toc197401440)

[3. Összegzés 9](#_Toc197401441)

[4. A sportpolitikai alapelvek 9](#_Toc197401442)

[4.1. A sportpolitika prioritásai 9](#_Toc197401443)

[4.2. Sportpropaganda 10](#_Toc197401444)

[5. Záró rendelkezések 10](#_Toc197401447)

[6. Kistérségi sportigazgatás, sportirányítás 11](#_Toc197401448)

[MELLÉKLETEK 11](#_Toc197401449)

# Bevezetés

A sport és a testnevelés a magyar, az európai és az egyetemes kultúra szerves része, a nemzeti egészségvédelem alapvető eszköze, az ifjúság erkölcsi - fizikai nevelésének, a személyiség fejlődésének nélkülözhetetlen összetevője, a nemzettudat pozitív formálója. A testkultúra színvonala, az egészséges, sportos életmód a nemzet létének, fejlődésének egyik pillére, és a nemzet minden tagjának egyéni érdeke. Társadalmi célkitűzéseinket csak testileg és lelkileg egészséges, edzett emberekkel valósíthatjuk meg. A társadalom tagjainak a sportoláshoz fűződő jogát az Alkotmány kimondja, s ennek a jognak a gyakorlati érvényesülését, a tisztességes játék jegyében kifejtett sporttevékenység lehetőségét, az olimpiai eszme, a mozgás-gazdag életmód terjesztését, terjedését, annak hagyománnyá válását a sportról szóló 2000. évi CXLV. törvény előmozdítja. Az állam és az önkormányzatok feladata az előbbiekben rögzített alapelvek megvalósításán túl a sporttal járó kockázatok csökkentése, a káros önveszélyeztető tendenciák (drog, dopping, alkohol) korlátozása, a sporttevékenységnek a környezetvédelemmel és a területfejlesztéssel való összeegyeztetése. Ercsi kistérség önkormányzatai a sporttörvényben előírt kötelezettségek teljesítése céljából - az alapelvek érvényesítése, a társadalmi célok megközelítése és megoldandó feladatok megvalósítása jegyében - közreadják a kistérség sport helyzetét bemutató értékelését, megfogalmazzák a hosszú távú sportkoncepcióját, azaz a sport területén vállalt alapelveiket, és önként vállalt feladataikat. A 2008-2011-ig terjedő időszakra vonatkozó sportkoncepció megalkotása az Európai Sport Chartával, a Nemzeti Sportstratégiával összhangban készült, alapdokumentumként figyelembe vette a Magyar Köztársaság Alkotmányát, az önkormányzatokról szóló többször módosított 1990. évi LXV. törvényt, a sportról szóló 2004. évi I. törvényt. A célok meghatározásánál figyelembe vette a sportot érintő változásokat, a sport egyes területeinek igényét.

Ercsi kistérség alapvető érdeke, hogy a sport valamennyi társadalmilag hasznos funkciója érvényesüljön:

* az egészségmegőrzés, a betegségmegelőzés;
* az ifjúság erkölcsi nevelése, a személyiségformálás;
* a mozgásműveltség és a cselekvésbiztonság fejlesztése;
* a közösségi együttélés és a társadalmi mobilitás segítése;
* a szórakozás és szórakoztatás;
* gazdasági vállalkozás, a sport-turizmus elősegítése

# Helyzetkép

A sporthoz kapcsolódó tevékenységek alapvetően piaci tranzakcióvá váltak, a sport üzletté lett, kapitalizálódott. A sport két nagy szférája, az amatőr (szabadidősport) és a hivatásos sportmozgalom (élsport, versenysport) egymástól elkülönülve szerveződtek részpiaccá. A hivatásos sportban a csere tárgya a (sportoló számára) a magas szintű megélhetés, vagy (a néző számára) a sporttevékenység élvezete, szórakozás. Az amatőr sportmozgalomban a fizetési hajlandóság alapja az egészségmegőrzés, a mozgáslehetőség, s a divatos eszközök, felszerelések, szolgáltatások használata.

A változások eredménye, hogy a nemzetgazdaságokban növekvő gazdasági jelentősége miatt fontossá vált a sport, hiszen a társadalom jövedelemszerkezetében, vagy akár csak egy-egy sportegyesület gazdálkodásában mérhetően jelentkezett a fizető nézők belépődíja, a versenyek közvetítésének jogdíja, a vállalatoktól, gazdálkodóktól származó reklám- és szponzorbevétel, vagy a jelentősebb hazai - nemzetköz sporteseményt megelőző építő, beruházó tevékenység. A 80-as években Magyarországon végbemenő társadalmi, gazdasági változások komolyan megrendítették azokat az intézményeket és mechanizmusokat, amelyek korábban a sportot sajátos közintézményként tartották fenn, és ezek a változások egyben komoly kihívást is jelentettek a magyar sport számára.

Lényegében megszűnni látszott a sport kivételezett, a rendszerpropagandát alátámasztó szerepe. A sport szabályozását beépítették az általános szabályozásba, a gazdaság és a sport egészére érvényes adó- és vámszabályokat alkottak. Az állami támogatásra már nem lehetett alapozni egy változatlan súlyú és összetételű sportágazatot, és végül a lakosság fizetőképes kereslete és a szabadidős szokásai is lényegesen módosultak.

## A sport története és mai helyzete Ercsi kistérségben

Ercsi kistérségben a sportéletnek komoly múltja van, napjainkban pedig több sportág találja meg a központi helyét a térségben. *Ercsi* például afféle magyar karate központtá alakult át, hiszen évente több karate versenyt is tartanak a sportcsarnokban. Ujvári József, az Ercsi Harcművészeti Egyesület vezetőedzője különösen arra büszke, hogy a versenyekre folyamatosan érkeznek sportolók az ország különböző, távoli szögleteiből. Jelenleg 40 aktív karatézó öregbíti a csapat hírnevét, ők egyébként a Magyar Fudokan Karate Szövetséghez tartoznak. *Baracska* Sportegyesületének működése 80 évre nyúlik vissza, és azóta is biztosítja a sportolást a helyi labdarúgást kedvelők számára. Martonvásár Sport Klub 1930-ban alakult és jelenleg NB.III-as felnőtt csapatot, továbbá IFIA, IFIB, női és öregfiúk csapatot működtet cca. 200 fős létszámmal. Jelentős még a kézilabda, és lovassport. A kistérség egyébként valamennyi településén legalább egy szabadtéri sportlétesítmény szolgálja a lakosság testedzését. A sportlétesítményekdöntő többsége önkormányzati tulajdonban van. A sportpályákkal, tornatermekkel és tornacsarnokokkal való ellátottság Magyarországon ugyan ugrásszerűen fejlődött, és új létesítményekkel minőségileg korszerűsödött, de kistérségünkben ez a fejlődő tendencia sajnos nem kimutatható. Ráckeresztúr és Ercsi szerencsés helyzetben van, hiszen a rendszerváltás után korszerű tornatermet, tornacsarnokot, sőt Ercsiben uszodát is avattak, így jelentős előrelépés történt, de az iskolai sportlétesítmény-helyzet ettől igencsak eltérő, vegyes képet mutat, és a szabadtéri sportolás lehetőségei is korlátozottak. A pályák, termek, öltözők műszaki állapota az országos átlag alatt van, és a meglevő sportlétesítmények állagmegőrzése, esedékessé váló felújítása, bővítése (pld: lelátók építése) is egyre súlyosabb gondot jelent a fenntartóknak.

## A gyermek-, ifjúsági- és diáksport

1. Óvodai testnevelés helyzete

Az óvodai testnevelés során a kisgyermek először találkozik megtervezett, egységes intézményi rendszerben végzett testneveléssel. A különböző szakirodalmak alapján az ember 3-12 éves kora között gyűjti a legtöbb tapasztalatot, a legmaradandóbb élményeket mozgáskultúrájának kialakításához. Az óvodai mozgásfejlesztés nagyon fontos az életkori sajátosságoknak megfelelő motoros képességek kialakítása szempontjából. Ercsi kistérségben jelenleg működő 6 óvoda közül csak 2 rendelkezik tornaszobával, és egyik helyen sincs tornaterem. Az óvodák többsége ugyan rendelkezik szabadtéri játékokkal felszerelt udvarral, és így a tavasztól őszig tartó időszakban megoldhatók a szabadtéri foglalkozások, de az intézmények eszközellátottsága mind mennyiségi, mind minőségi jellemzők tekintetében stagnáló tendenciát mutat. Az óvodákat szükség lenne egyre korszerűbb és biztonságosabb játékokkal, és sportszerekkel bővíteni.

Az óvodák a szervezett testnevelési foglalkozásokon túl igyekeznek megfelelő színvonalon biztosítani a kisgyermekek számára a kötetlen mozgásos tevékenységek lehetőségét és az ahhoz szükséges tárgyi, valamint személyi feltételeket.

Óvodák fejlesztés irányai és feladatai

A tárgyi feltételek az Ercsi kistérség önkormányzatainak, ill. a Szent László Völgye Többcélú Kistérségi Társulás fenntartásában működő óvodákban változóak, amelynek javítása folyamatosan feladatot ró az intézményekre. A tárgyi feltételek mellett fontos szempont az óvónők szakmai képzettsége is, hiszen ez elengedhetetlen ahhoz, hogy a mozgásos foglakozások a kisgyermekek életkorának, és főként fizikai és pszichikai képességeinek megfelelően kerüljenek megtartásra. Az önkormányzatoknak, illetve a kistérségi társulásnak ezért érdeke a fenntartásában álló óvodákban dolgozó pedagógusok továbbképzésének támogatása a felnövekvő generációk fizikai állapotának javítása érdekében.

Az óvodáknak nagy jelentőségük van a következő nemzedékek egészségre nevelésében, valamint a sportnak és a rendszeres testmozgásnak az emberek életmódjának szerves részévé válásában, ezért továbbra is kiemelt célként kell kezelni e terület megfelelő szakmai szinten történő működésének támogatását.

* 1. Az alapfokú vagy általános sportfoglalkoztatás

Iskolai testnevelés, diáksport helyzete

A sport számos területe közül (testnevelés, diáksport, utánpótlás-nevelés, szabadidősport, versenysport, sportszakember-képzés, sportegészségügy, stb.) az alapfokú sportfoglalkoztatás az egyik legfontosabb. A diáksport - a testnevelés, a sport és a versenyeztetés, általában a nevelés mentén kifejtett tevékenységrendszerével - egyszerre valósít meg ifjúsági, közoktatási és egyetemes sportfeladatokat, megalapozza a fiatalok egészséges, sportos életmódra nevelését, (hatékonyan szolgálja a személyiségfejlesztést,) s a rendszeres sportolási, versenyzési igények kielégítésével, gondozásával nélkülözhetetlen az utánpótlás nevelésben.

A közoktatásban való részvétel minden gyermek számára kötelező, amelynek időtartamát az 1993. évi LXXIX. törvény 6.§- a szabályozza. A közoktatásban történő részvétel időszaka a gyermekek legfontosabb biológiai, pszichikai, pszichoszociális, kognitív, valamint fizikai fejlődésének időszakára korlátozódik. Az iskolai testnevelés és a diáksport ezért különös jelentőséggel bír.

A szellemi és a fizikai terhelés összehangolásában a nevelési, oktatási intézményeknek nagy szerepe van. A fenntartó önkormányzatok, illetve a társulás megteremtik az iskolai testneveléshez szükséges tárgyi és intézményi kereteket, valamint az oktatáshoz szükséges szakmai és személyi feltételrendszert a tanmenetben meghatározott anyag elsajátítása érdekében.

A kötelező tanórán kívüli iskolai sportot a 16/2004. (V. 18.) számú, az iskolai sporttevékenységről szóló OM-GyISM együttes rendelete szabályozza. Ercsi kistérségben az iskolai sportkörök (ISK) megalakítása az oktatási intézmények többségében természetes igényként jelenik meg.

A diáksport-rendszer iskolán kívüli, helyi, körzeti versenyek keretében működik. A versenyeket a helyi iskolák szervezik a helyi sajátosságoknak, igényeknek és hagyományoknak megfelelően. Igen elterjedtek az egyes diákszervezetek által meghirdetett és megrendezett kupaversenyek, villámtornák. A tapasztalatok szerint az alapfokú foglalkoztatás egyre gazdagabb programmal, növekvő létszámmal valósul meg. A további fejlődés, a versenyalkalmak számának növelése, az iskolák anyagi lehetőségének javításával valósulhat meg. A közoktatási törvény iskolai alapfeladatként írja elő az iskolai sportkör működtetését, a mindennapos testedzés feltételeinek biztosítását. Egy-egy iskola legtehetségesebb tanulóinak további versenyzését diákolimpia néven, országosan és korosztályok között megszervezett iskolák közötti versenyek lebonyolításával látja el a Fejér Megyei Diáksport Szövetség.

Ercsi kistérség településein, a sportágak között a labdajátékok és a most nem olyan régen elindult tájfutás, duatlon iránt mutatkozik a legnagyobb érdeklődés. Az elmúlt években sok-sok megyei bajnoki címet és dobogós helyezést szereztek a kistérség versenyzői és sport egyesületei.

Iskolai testnevelés, diáksport fejlesztés irányai és feladatai

Az önkormányzat feladatának kell, hogy tekintse a továbbiakban is a felmenő rendszerű versenyeztetés megyei szintig történő támogatását, illetve a legfelsőbb szintig eljutó egyéni és csapatsportágakban kiemelkedő tevékenységet folytató, eredményt elérők és felkészítők elismerését.

## A szabadidősport

A szabadidősport helyzete

A lakosság, és ezen belül az ifjúság egészségi, edzettségi állapota rossz, melynek alapvető oka a mozgásszegény életmód. A Magyarországon születő gyermekek várható életkora a jelenlegi statisztikák alapján a legrövidebbek közt van Európában. Ennek egyik oka a tanulók egyoldalú (főként szellemi) túlterhelése. A rekreációs sportok nagymértékben hozzájárulnak a társadalom munkaképességének megőrzéséhez, illetve újratermeléséhez, így fontos annak támogatása. A szabadidősport tehát kétségtelenül rendelkezik gazdasági haszonnal, főként ha azt is figyelembe vesszük, hogy a szabadidősport fejlődése újabb és újabb vállalkozások beindítását idézi elő.

A lakosság számára kis számban a rekreációs centrumok (Pl. fitness, és kondicionáló termek), a szabadidősporttal is foglalkozó egyesületek, illetve klubok, valamint a heti rendszerességgel adott helyszíneken megtartott sportfoglalkozások állnak rendelkezésre. Elmondható ugyan, hogy Ercsi kistérségben a sportolási lehetőségek köre viszonylag tág, megfelelő méretű sportuszoda azonban nem található, holott erre a lakosság körében nagy igény mutatkozik és jelentős szerepe lenne a kistérség turisztikai vonzerejének növelésében is. Előrelépést jelent, hogy a társadalmi változásokkal szinkronban mind nagyobb számban alakulnak önálló, esetenként önfenntartó egyesületek, amelyek alapját jelenthetik egy új, alulról építkező szabadidősport struktúrának. A lakosság egy szűkebb részében továbbra észlelhető egy folyamatosan növekvő fizetőképes érdeklődés testedzés egyes divatos formáinak szolgáltatásszerű igénybevétele iránt.

A szabadidősport fejlesztés irányai és feladatai

A lakosság egészségi állapotának javítása, a sport egészségvédő funkciójának előtérbe állítása szemléletváltozást igényel. Az önkormányzatoknak ösztönözni kell a különböző szabadidősportok, önfenntartó szerveződések, magántőkére épülő sportszolgáltatások elterjedését. Lehetőség szerint támogatni kell a nagy tömegeket mozgósító szabadidősport rendezvényeket, és ezen rendezvények népszerűsítését.

Az utóbbi időben újabb igények jelentek meg a helyi fiatalok részéről. Az ún. extrém sportok az egész világon, így Magyarországon is egyre nagyobb tért hódítanak. Ercsi kistérségben is mind több és több fiatal hódol azoknak a sportágaknak, amelyek a kistérségi kultúra részeként, az ott található adottságokra épülve alakultak ki. Mivel a fiatalok számára nem áll rendelkezésre a térségben olyan kijelölt pálya, ahol sportolhatnának, így azt az utcákon, és köztereken teszik, sokszor a lakosság bosszúságára. Mindezen szempontok figyelembevételével szükséges lenne olyan területek kijelölése, ahol az extrém sportokat kedvelő fiatalok szervezetten tölthetnék el szabadidejüket. Ercsi kistérség földrajzi adottságai kiváló lehetőséget biztosítanak a különböző szabadidő sportok űzésére (kerékpározás, gyaloglás, tájfutás, lovaglás stb.), amely idegenforgalmi szempontból is nagy jelentőséggel bírnak. Fokozott figyelmet kell fordítani a játszóterek biztonságos kialakítására, karbantartására, felújítására. Ezzel egyidejűleg nagyobb hangsúlyt kell fektetni olyan sportlétesítmények fejlesztésére, amelyek a szabadidősportok szerelmeseinek nyújtanak szélesebb körű felhasználhatóságot. Ide sorolhatók a piaci alapon működő műfüves labdajáték pályák.

A szabadidősport a lakosság egészségi állapotának megőrzésében, fizikai teljesítőképességének fenntartásában bír kiemelkedő jelentőséggel. Ez az össztársadalmi, családi és egyéni ügy elsősorban nem anyagi kérdés, hanem életmód és életvitel kérdése. A tevékenység irányítását több sportalapítvány és egyesület is magáénak vallja, amelyeknek fő feladata testedzési, sportolási lehetőségek folyamatos biztosítása a kistérség lakossága számára. A települések önkormányzatai növekvő mértékben támogatják a rendezvényeket, s ezzel aktívan ösztönzik a szemléletmód kedvező változását.

A jövőben a rendezvényeket éves versenynaptárban kell rögzíteni, és törekedni kell tömeges és látványos megmozdulások szervezésére.

A meglevő értékek megőrzése és lehetőség szerinti bővítése mellett – a Szent László Völgye Többcélú Kistérségi Társulás azokat a formákat és rendezvényeket támogatja nyomatékosan, amelyek tényleges, minden korosztályt érintő lakossági igényeket elégítenek ki, amelyek hatékonyan biztosítják a családok számára a szabadidő mozgással és sportolással való eltöltését, amelyek a megye természeti, földrajzi sajátosságainak megismerését és bejárását is szolgálják. Törekedni kell komplex, a testedzés mellett a kultúra egyéb területeit is magába foglaló szabadidő-programok népszerűsítésére. Támogatni kell a helyi kezdeményezéseket, akciókat, a témakörben létező népi hagyományok felélesztését, megújítását, illetve szorgalmazni kell az öntevékenységre épülő rendszeres és folyamatos szabadidősport kiteljesedését.

## .Versenysport

Versenysport helyzete

Az egyesülési jogról szóló 1989. évi II. törvény minimálisra csökkentette a sportban az államigazgatási, hatósági feladatokat, s megnövelte az (sport) egyesületek testületeinek fontosságát, felelősségét. Mindezeknek a változásoknak a következményei jól érzékelhetőek Ercsi kistérség sportéletében is. Ercsi kistérségben mintegy … sportegyesület működik, amelyek többségének fő tevékenysége versenyzők képzése. A térség számos sportágban rendelkezik kiváló sportolókkal, akik főleg az utánpótlás korosztályokból kerülnek ki. Sajnálatos, hogy a térség felnőtt sportja sem mennyiségi, sem minőségi tekintetben nem olyan, mint az utánpótlás sport. Ez részben magyarázható a sportegyesületek viszonylag alacsony költségvetésével, valamint a sportlétesítmények állapotával. Akár minőség, akár anyagi elismerés tekintetében értelmezett professzionális szintű felnőtt sport a megfelelő személyi és anyagi feltételek nélkül nem képzelhető el. Keresni kell a lehetőségeket a hiányzó források pótlására.

Az egyesületi bázisként működő vállalatok, gazdasági szervezetek többsége felbomlott, átalakult, s megszűnt az a háttér, mely korábban fenntartója volt a sportegyesületeknek. A korábbi nagy egyesületek egy szakosztályos kis egyesületekre osztódtak, a megélhetési gondokat azonban vitték magukkal. Elsősorban nemzetközi, de már egyre inkább magyar tapasztalatok alapján is elmondható, hogy azoknak a sportágaknak a fejlődése várható a jövőben, amelyek a gazdasági szféra egyre erősödő támogatását élvezik, illetve amelyek népszerűsége olyan mértékű, hogy akár a média, akár más gazdasági társaságok jelentős üzleti hasznot remélnek az adott sportág szponzorálása révén.

A klasszikusnak számító, ám kevésbé népszerű sportágak a fent említett jelenségek következtében háttérbe szorulhatnak, így eredményességük csak átgondolt, szakszerű tervezés, szervezés révén biztosítható. A sport is olyan gazdasági tényezővé válik, amely egyre inkább igényli modern marketing eszközök alkalmazását. A versenysport szférájában is egyre inkább megjelennek olyan sportágak, amelyek Magyarországon csupán néhány éves, vagy évtizedes hagyományra tekinthetnek vissza, és elsősorban rekreációs célokat szolgálnak.

Versenysport fejlesztés irányai és feladatai

Ercsi kistérségben is történt olyan irányú kezdeményezés, amely a fent említett sportágakat tömörítő sportegyesület megalakítására irányult. A Szent László Völgye Többcélú Kistérségi Társulásnak erejéhez mérten támogatnia kell ezeket a kezdeményezéseket, ezzel lépést tartva a fiatalok növekvő igényeivel, és mozgáskultúrájuk átalakulásával, továbbá gazdagítva a térségben található sportolási lehetőségek körét. Az egyesületek céljaikat (pl: a magasabb osztályba kerülés) maguk határozzák meg lehetőségeik szerint, a magasabb osztályba kerülés – amely mindenképpen erkölcsileg támogatandó - megnövekedett anyagi vonzatát a Szent László Völgye Többcélú Kistérségi Társulás a jelenleg rendelkezésre álló anyagi erőforrásokat figyelembe véve, magára vállalni nem tudja.

Elsőrendű érdek a korábban eredményes sportágak szintentartása és fejlesztése. Ennek érdekében - különbséget téve a hivatásos és amatőr szabadidős sporttevékenység között - a rendelkezésre álló eszközökkel erősítendő az amatőr sport önszervező, önfinanszírozó jellege. A sportegyesületek önállóságának tiszteletben tartása mellett a Szent László Völgye Többcélú Kistérségi Társulás sportpályázatokon esetlegesen elnyert támogatási összegeiből az egyesületetek vezetőit, a sportszakmai munkát, az utánpótlás-nevelést segítheti, illetve működési feltételeinek biztosításával közvetve támogathatja.

## Utánpótlás nevelés

Az utánpótlás-nevelés a versenysport speciális ágazata, melynek feladata a tehetséges sportolók kiválasztása, az utánpótlás-korú sportolók felkészítése és versenyeztetése. A feladat súlyát és fontosságát felismerve átfogó nemzeti stratégia készült a tárgyban, mely a meglévő programok összehangolásának igényére, új programok indítására és a terület gondozását célzó szervezet kialakítása fókuszál, komplexen kezelve a tehetséggondozás hatékony formáinak kidolgozását, az utánpótlás-nevelés egészének szerkezeti változtatásának, az iskola és a minőségi utánpótlás-nevelés kapcsolati rendszerének szabályozásának, a finanszírozási rendszerek, támogatási formák kialakításának, a szellemi élet lehetőségének biztosítása, a sport más területeivel kompatibilis, átfogó informatikai rendszer létrehozásának, és még sok más aktuális feladat megoldásának szükségességét.. 2002. januárjától országos szinten önálló költségvetési intézmény, a "Nemzeti Utánpótlás-nevelési Intézet"-et (NUPI) koordinálja az utánpótlás-neveléssel kapcsolatos kérdéseket.

Kistérségünk települései – felismerve az utánpótlás-nevelés egészségi, edzettségi, pszichikai, erkölcsi, sőt a társadalom egészére ható pozitív hatásait – egyetértenek abban, hogy kiemelten kell kezelni az utánpótlás-nevelést, ezért a jelen sportkoncepció megvalósítása során, az országos alapelvekhez igazodva növekvő támogatást kívánnak nyújtani azoknak az egyesületeknek, szakosztályoknak, melyek a foglalkoztatott gyermekek versenyzők létszámát és eredményességét tekintve javuló tendenciát mutatnak, ill. melyek a hazai és nemzetközi megmérettetés során eredményesen szerepelnek. Komoly törekvés az is, hogy a jelenleg főként a labdarúgásra korlátozódó utánpótlás-nevelés más, kistérségünkben sikeres sportágakra is kiterjedjen.

1. Működő sportegyesületek

A kistérségben a jelenlegi nem teljes körű statisztikai felmérés alapján 18 sportegyesület működik (Baracska: 1, Ercsi: 7, , Gyúró: 2, Martonvásár: 5, Ráckeresztúr:2, Tordas: 1. (Ld. 1-6. sz. melléklet)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Egyesület neve** | **Település** | | **Elért eredmények** | | | **Sportág** | | **Taglétszám** |
| Baracska Sportegyesület | Baracska | | 5-6. helyezés | | | Labdarúgás | | Sportolók száma: 40 fő  Edző: 1 fő |
| Hajózók Egyesülete | Ercsi | | 5szörös magyar bajnokság | | | Megbízhatósági motorsport verseny és rendezés | | 15-20 fő |
| Spitfire SE | Ercsi | | OSY 400 VB I. | | | Motoros vizi sport | | 10 fő |
| Ercsi Kinizsi SE | Ercsi | |  | | | Labdarúgás | |  |
| Ercsi Harcművészet Egyesület | Ercsi | | kata és kumite országos bajnokok nevelése | | | Karate | | Sportolók száma: 40 fő  Edző: 2 fő |
| Ercsi Sportegyesület | Ercsi | | MB II | | | kézilabda | | Sportolók száma: 100 fő  Edző: 2 fő |
| Ercsi Tömegsport Klub | Ercsi | | Székesfehérvári női labdarúgó csoport: II. helyezett | | | Labdarúgás | |  |
| Ercsi Kinizsi Horgászegyesület | Ercsi | | horgász sport fejlesztése, népszerűsítése | | | Horgászat | |  |
| Gyúrói Sportegyesület | Gyúró | | Megyei III. o. | | | Labdarúgás | | Sportolók száma: 60-65 fő |
| Todas-Gyúrói Horgászegyesület | Gyúró | | Nevezés megyei és országos versenyeken | | | Horgászat | | Sportolók száma: 150 fő |
| Martonvásár Sport Klub | Martonvásár | | NBIII felnőtt, IFIA, IFIB, női és öregfiók csapatok | | | Labdarúgás | | Sportolók száma: 200 fő |
| Mustang Sport-Egyesület | Martonvásár | |  | | | Utánpótlás labdarúgás | | Sportolók száma: 80 fő |
| Martonvásári MEDOSZ Sport-Egyesület | Martonvásár | | OB III. o. | | | tenisz | | Sportolók száma: 50-60 fő  Edző: 3 fő |
| Martonvásári Kézilabda Sport-Egyesület | Martonvásár | | Pest megyei kupa, szupercso-port I. helyezés | | | kézilabda | | Sportolók száma: 50-55 fő  Edző: 3 fő |
| Szent ászló Völgye Lovas Egyesület | Martonvásár | |  | | | Lovaglás, lovagoltatás, fejlesztés sérült emberek részére | | Sportolók száma:20 fő  Edző: 1 fő |
| Ráckeresztúri Túraegyesület | Ráckeresztúr | |  | | | Gyalogos, kerékpáros és vízitúrák | |  |
| Ráckeresztúr SE | Ráckeresztúr | | 5. helyezés megyei bajnokságon | | | Labdarúgás | | Sportolók száma: 90 fő  Edző: 2 fő |
| Tordas SE | Tordas | | Szabadidő sport fejlesztés | | | Labdarúgás  Lövészet  Tenisz  Cselgáncs  Biliárd, Bridzs | | Sportolók száma: 190 fő  Edző: 3 fő |

# 3. Összegzés

A helyzet áttekintése után összegzésül megállapítható, hogy Szent László Völgye Többcélú Kistérségi Társulás települései és sportszervezetei a gazdaság és a társadalmi viszonyok átalakulása közben, hathatós települési segítséggel, nehezedő gazdasági körülmények közepette is megpróbálják megőrizni sporteredményeiket, számtalan sportaktíva közreműködésével biztosítják a versenyrendszer működőképességét, s élve a demokratikus társadalom lehetőségeivel új hagyományokat is kialakítottak. Sok élsportoló került ki a kistérségünkből, akikre méltán vagyunk büszkék:

1. Baczakó Péter olimpiai bajnok súlyemelő
2. Dékány Kinga világbajnok kajakozó
3. Herczeg Ferenc világkupa helyezett karatés
4. Ujvári Ágnes világkupa helyezett gyermek kategóriában
5. Bulath Anita junior válogatott kézilabdázó jelenleg Dániában játszik
6. Tóth György válogatott rugby játékos

Az állami, regionális és szervezetek további közreműködése, koordinációs tevékenysége, anyagi és erkölcsi támogatása nélkülözhetetlen mind az amatőr, mind pedig a profi sport, ill. a gyermek- ifjúsági és tömegsport, továbbá a szabadidő sport területén..

# 4. A sportpolitikai alapelvek

A sport gyakorlása Ercsi kistérség minden lakójának a Magyar Köztársaság Alkotmányából, valamint a magyar nemzet és az európai művelődés több évezredes hagyományaiból következő elidegeníthetetlen joga. A koncepció középpontjában a kistérség lakosságának, intézményeinek, társadalmi szervezeteinek és egyesületeinek, választott vezetőinek, illetve minden egyes állampolgárának közös felelősségén és az együttes cselekvésén alapuló, közös akarattal megvalósítható, biztosítható egészségmegőrzés, egészségvédelem programja áll.

A sport különleges szereppel és jelentőséggel bír az ifjúság fizikai és erkölcsi nevelésében, a felnövekvő nemzedékek hazát megtartó közösségeinek formálásában, az egymást követő generációk életminőségének alakításában. Az európai nemzetek közösségéhez való csatlakozás időszakában a megyei önkormányzat minden rendelkezésre álló eszközével aktívan segíti - a sport- és társadalmi szervezetek, egyesületek, sportszakmai vezetés és irányítás fokozott támogatásán keresztül - a csatlakozás sportot érintő kötelezettségeinek és elvárásainak teljesítését. A különböző sportágak, a sportszövetségek és a sportolók tekintetében az egyenjogúság, az egyenrangúság - a fogyatékos sportolók tekintetében a pozitív diszkrimináció - elve érvényesítendő.

A Szent László Völgye Többcélú Kistérségi Társulás önkormányzatai a lakosság részére rendelkezésre bocsátják a tulajdonukban és fenntartásukban működő intézmények sportlétesítményeit.

## 4.1. A sportpolitika prioritásai

A fiatalok számára elsődlegesen biztosítani kell az alapvető sportképességek megszerzését, a társadalom széles rétegei számára hozzáférhetővé kell tenni a sportolási és rekreációs lehetőségeket, az átlagosnál tehetségesebb, eredményesebb sportolók számára pedig meg kell adni a teljesítmények javításának lehetőségét. Elsőrendű feladat a szabadidősport (a kategórián belül a diáksport és az iskolai testnevelés és sport ) támogatása. Ösztönözni kell a sportolási lehetőségek bővítését, támogatni kell a sportlétesítmények megőrzését és korszerűsítését, gyorsítani kell a sportos életmód értékké válásának, a szemléletváltásnak az alakítását. Elsősorban azok a sportágak, sportszervezetek, sportrendezvények (és települések) támogatandók, amelyek a lakossági sport ösztönzését, a lakossági sportolási feltételeinek szélesítését szolgálják, amelyekben a résztvevők maguk is cselekszenek és anyagiakat áldoznak, amelyek a kistérség természeti adottságaira alapoznak, ahol a felnövekvő nemzedék szemléletformálása megtörténhet. Fokozott erőfeszítést kell tenni a sport anyagi hátterét (részben) biztosító szponzori hálózat felderítésére, megszervezésére és elismerésére.

## 4.2. Sportpropaganda

A Szent László Völgye Többcélú Kistérségi Társulásmindenkori elnöke a sport területén kimagaslóan tevékenykedő, vagy tartósan eredményesen szereplő sportolókat, edzőket, testnevelőket évente elismerésben részesítheti, illetve a társulás polgármesterei, jegyzői a kistérséget érintő versenyeken, rendezvényeken való személyes megjelenésükkel és példamutatásukkal bizonyíthatják a spotterület kiemelt fontosságát.

A Szent László Völgye Többcélú Kistérségi Társulásminden rendeletében, határozatában, kapcsolatában és cselekvésében figyelemmel kíséri, erősíti és népszerűsíti a társadalmilag fontos értékeket hordozó sport lényeges funkcióinak megvalósulását (egészségmegőrzés, egészségfejlesztés, örömforrás, a versenyszellem, a közösségi szellem erősítése, a becsületes, tiszta játék megvalósítása, stb.), szorgalmazza a részvétel tömegessé és általánossá válását, a bajnokságok színvonalának és eredményességének javulását.

# Záró rendelkezések

Szent László Völgye Többcélú Kistérségi Társulás sporttal kapcsolatos esetleges támogatását a társulás tagjai által megszavazott sportfeladatokat ellátó szervezetek, intézmények élvezhetik. A megítélt sporttámogatás pénzeszköz átadási megállapodással, vagy a kistérség fenntartásában működő intézmények iskolai sportkörei esetében- költségvetési előirányzat módosításával történik.

A sporttámogatásban részesülő intézmények, szervezetek a támogatás összegének felhasználásáról az Társulás által meghatározott formában és időpontig kötelesek tételesen elszámolni. Ennek elmulasztása esetén a támogatott kizárja magát a további, Szent László Völgye Többcélú Kistérségi Társulás által biztosított támogatásokból is.

Az a sportszervezet, intézmény amely nem tesz eleget a Szent László Völgye Többcélú Kistérségi Társulás által meghatározott időpontig az adatszolgáltatási kötelezettségének nem részesülhet társulási sporttámogatásban.

Újonnan megalakult sportszervezetek a bejegyzésüket követő egy éven belül nem részesülhetnek társulási támogatásban.

A sportszervezetek és intézmények az alábbi célokra kaphatnak társulási támogatást:

* játékvezetői, versenybírói díjak fedezetére, egyéb versenyrendezéssel összefüggő kiadásokra,
* sportszerek, sportfelszerelések vásárlásra,
* terembérleti és bérleti díjakra,
* sportolók utazási-, szállás-, étkezési költségeire,
* sportszervezetek létesítményeinek üzemeltetési, fenntartási költségeire,
* munkabérekre és tiszteletdíjakra.

# Kistérségi sportigazgatás, sportirányítás

A kistérség számára az önkormányzati törvényben és a sporttörvényben előírt feladatok ellátását, a sportkoncepcióban rögzített feladatok előkészítését, koordinálását, a döntéselőkészítő, javaslattételi jogot a kistérségi sportmenedzser gyakorolja, a kistérség tagönkormányzatainak képviselő-testületei által a kistérségi „Sporttanács”-ba delegált tagok véleményének figyelembevételével. A Sporttanács sportszakmai munkáját az iskolai sportkörök, a diáksport-szervezetek, sportegyesületek segítik. A sportmenedzser évente legalább egy alkalommal számot ad a Szent László Völgye Többcélú Kistérségi Társulás tanácsának a Sportkoncepcióban vázolt feladatok tárgyévi végrehajtásáról, a megvalósított rendezvényekről, eseményeiről, az elért eredményeiről, a megoldásra váró akut problémáiról, és gondoskodik a jelen sportkoncepció mellékletét képező adatlapok évenkénti aktualizálásáról..

A tanács gondoskodik arról, hogy a sportkoncepcióban vázolt feladatok végrehajtásához szükséges előirányzatok az éves költségvetésbe betervezésre, és a jóváhagyott összegek az érintett intézmények, szervezetek részére átadásra kerüljenek.

# MELLÉKLETEK